Diari Oficial de la Generalitat Valenciana


Sumari del DOGV 3695, del 24-02-2000 (2000/1388)

RESOLUCIÓ de 15 de febrer de 2000, de la consellera de Benestar Social, per la qual es modifiquen determinats aspectes de la Resolució de 21 de gener de 2000, per la qual es deleguen competències en matèria de contractació administrativa i de gestió economicopressupostària.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3695

Data del DOGV
:   24-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1388


Data del document
:   15-02-2000

Organisme emissor
:   Conselleria de Benestar Social

Tipus de document
:   Resolució

Anàlisi jurídica

 Descriptors 

:   * Conselleria Benestar Social
    * contracte administratiu
    * delegació de poders
    * competència administrativa

RESOLUCIÓ de 15 de febrer de 2000, de la consellera de Benestar Social, per la qual es modifiquen determinats aspectes de la Resolució de 21 de gener de 2000, per la qual es deleguen competències en matèria de contractació administrativa i de gestió economicopressupostària. [2000/X1388]
  
Com a conseqüència de la nova configuració de la Conselleria de Benestar Social, sorgida després del Decret 127/1999, de 17 de setembre, pel qual s'aprova el seu Reglament Orgànic i Funcional, en el Diari Oficial de la Generalitat Valenciana del passat 28 de gener es va publicar la Resolució de 21 de gener de 2000 d'aquesta Conselleria, per la qual es deleguen competències en matèria de contractació administrativa i de gestió economicopressupostària.
  
S'ha advertit, no obstant això, que en els apartats A i D de la resolució primera de la citada Resolució han lliscat algunes imprecisions i cal procedir a la seua rectificació.
  
En primer lloc, ha sigut detectada una omissió en la regulació de la competència a l'hora d'executar els contractes regulats en l'apartat 8 de la lletra A, i per això es rectifica el paràgraf sisé de l'esmentat apartat.
  
En segon lloc, en la lletra D de la Resolució de 21 de gener hi ha diverses qüestions que es convenient modificar. Per una part, es regula una delegació a la Direcció General de Serveis Socials que implicaria una modificació substancial dels procediments de gestió de les anomenades pensions assistencials que, mentre que no aportaria millores importants en l'execució de dites prestacions a mitjà i llarg termini, podria suposar un retard en la seua gestió en les primeres fases de la posada en marxa dels nous processos de gestió administrativa.
  
Així mateix, en l'esmentada lletra D, s'hi utilitzen indistintament els termes resoldre i aprovar per a designar l'acte administratiu de la concessió, per la qual cosa pareix més correcte emprar l'expressió concedir.
  
Per altra part, pareix que és convenient diferenciar les beques a l'hora de definir l'execució de les transferències corrents, perquè aquesta és una modalitat que, si bé no és quantitativament significativa, sí que comporta un tractament singular.
  
Finalment, també en l'apartat d'execució de les transferències, es considera convenient un tractament diferenciat d'aquelles que s'emmarquen en l'àmbit del programa pressupostari Direcció i Serveis Generals.
  
En tercer lloc, ha sigut detectada una omissió en la lletra E de la Resolució de 21 de gener, en la qual es deleguen competències per a la gestió d'ingressos i per això es modifica igualment aquest apartat.
  
En virtut d'allò que s'ha exposat, i fent ús de les facultats que m'atribueix la Llei 5/1983, de 30 de desembre, de Govern Valencià (DOGV núm. 183, de 30 de desembre de 1983), i el Decret 127/1999, de 17 de setembre, pel qual s'aprova el Reglament Orgànic i Funcional de la Conselleria de Benestar Social amb el qual s'aprova el Reglament Orgànic i Funcional d'aquesta Conselleria, resolc:
  
Primer
  
Modificar el paràgraf sisé del núm. 8 de l'apartat A) de la resolució primera de la Resolució de 21 de gener de 2000, que queda redactat com segueix:
  
"Malgrat el que disposa el paràgraf anterior, en aquells expedients de despesa que siguen imputables als serveis centrals de la Conselleria, aquells que tinguen un àmbit d'aplicació supraprovincial i en tot cas, els imputables als programes pressupostaris 313.20 i 323.10, la seua execució es delega en el secretari general administratiu i en el director/a general de Serveis Socials, en el respectiu àmbit de les seues atribucions, incloent-hi la firma de tots els documents comptables que siguen requerits en la seua tramitació".
  
Segon
  
Modificar l'apartat D de la resolució primera de la Resolució de 21 de gener de 2000, el qual queda redactat com segueix:
  
"D) Transferències corrents i de capital.
  
1. La preparació dels expedients escaurà als directors generals i al secretari general, en el respectiu àmbit de les seues atribucions. No obstant això, l'autorització de retenció dels crèdits destinats a finançar les transferències escaurà sempre al secretari general, excepte aquelles que corresponguen al programa pressupostari 313.10 Serveis Socials, en aquest cas escaurà al director/a general de Serveis Socials.
  
La firma del document comptable corresponent a l'esmentada autorització escaurà al director/a general de Serveis Socials, en l'àmbit del programa pressupostari 313.10 Serveis Socials, i al secretari general administratiu en la resta de programes pressupostaris de la conselleria.
  
2. En els casos en què escaiga al secretari general, directors generals o directors territorials la facultat de concedir les transferències, es delega en aquesta l'autorització de la despesa corresponent i la disposició de crèdits a favor del beneficiari. En la resta dels casos els citats actes d'autorització i disposició es deleguen en el secretari general.
  
3. La firma de tots els documents comptables que es requerisquen per a formalitzar les fases d'autorització de la despesa i de disposició de crèdits a favor del beneficiari, escaurà:
  
a) als directors territorials quan siga a aquests als qui escau la facultat de concedir les transferències.
  
b) al director/a general de Serveis Socials, quan es tracte d'expedients corresponents al programa pressupostari 313.10 Serveis Socials, amb independència que la facultat de concedir les transferències escaiga a aquest, a la consellera o al Consell.
  
c) al secretari general administratiu en la resta de casos.
  
4. L'execució dels expedients de transferències corrents i de capital es delega en els directors territorials de la conselleria, en l'àmbit de les seues respectives atribucions, inclosa la comprovació i aprovació dels justificants, el reconeixement de l'obligació i la proposta de pagament, així com la firma dels documents comptables corresponents a les citades fases de la despesa.
  
S'exceptuen d'allò que s'ha disposat en el paràgraf anterior els següents expedients:
  
a) Transferències corresponents a convocatòries de subvencions en què s'indique expressament una altra cosa.
  
b) Expedients que impliquen el finançament d'activitats d'àmbit supraprovincial o d'expedients en què s'articule la realització de programes o projectes cofinançats pel Fons Social Europeu, en aquest cas l'execució d'aquests escaurà a la direcció general competent per raó de la matèria.
  
c) Expedients de transferències corrents i de capital que corresponguen a les matèries gestionades per les direccions generals de la Dona i de Drogodependències, en aquest cas la seua execució escaurà als titulars d'aquestes.
  
d) Transferències relatives a l'atenció d'ancians des de l'àmbit familiar, regulades en el Decret 331/1995, de 3 de novembre, del Govern Valencià, en aquest cas l'execució d'aquestes escaurà al titular de la Direcció General de Família, Menor i Adopcions.
  
e) Transferències corrents relatives a beques, en aquest cas l'execució d'aquestes escaurà al titular de la direcció general competent en la matèria.
  
f) Transferències corrents i de capital corresponents al programa pressupostari 311.10 Direcció i Serveis Generals, l'execució del qual escaurà al secretari general.
  
En tots els casos exposats en les sis lletres anteriors, la firma dels documents comptables requerits per a la tramitació dels citats expedients escaurà al secretari general administratiu, a excepció dels relatius a subvencions de la Direcció General de Serveis Socials, en aquest cas la firma correspondrà al seu titular.
  
5. Les facultats de reajustament i revocació de les transferències es deleguen en el mateix òrgan que les va concedir. Al contrari, la facultat de minoració o desistiment sense efecte de les transferències, producte de l'incompliment per part del beneficiari de les obligacions imposades en el moment de la concessió, es deleguen en l'òrgan a què corresponga l'execució d'aquestes.
  
Les facultats delegades en el paràgraf anterior inclouen l'autorització i disposició de crèdits o la seua desafectació, la facultat d'exigir el reintegrament de les quantitats indegudament percebudes i els interessos de demora des del moment del pagament d'aquestes, així com la definició i reconeixement del dret i la proposta d'ingrés a què els esmentats actes economicoadministratius donaren lloc.
  
La firma de tots els documents comptables que calga per a omplir tots els actes administratius descrits en el paràgraf anterior escaurà al secretari general administratiu, als directors territorials de Benestar Social o al director/a general de Serveis Socials, en l'àmbit respectiu de les seues atribucions.
  
6. Es delega en les direccions territorials de Benestar Social, en el respectiu àmbit de les seues atribucions, la preparació, aprovació i execució dels expedients corresponents a les prestacions del Fons d'Assistència Social (FAS), a excepció de la firma dels documents comptables que els donen suport pressupostari, la qual escaurà al titular de la Direcció General de Serveis Socials.
  
No obstant el disposat en el paràgraf anterior, es deleguen en el titular de la Direcció General de Serveis Socials les següents facultats:
  
a) Les resolucions d'alta en la nòmina de pensionistes del FAS d'aquells beneficiaris procedents d'altres comunitats autònomes.
  
b) La baixa en la nòmina de pensionistes del FAS d'aquells beneficiaris l'últim abonament dels quals ha sigut tornat per l'Organisme Autònom de Correus per causa de mort, absència, o altres causes.
  
c) En general, les resolucions d'altes i/o baixes en nòmina que engloben conjuntament beneficiaris de les tres províncies de la Comunitat Valenciana.
  
Es delega en els directors territorials de Benestar Social la preparació, aprovació i execució de les pensions no contributives i de les prestacions de la Llei d'Integració Social del Minusvàlid".
  
Tercer
  
Modificar el paràgraf segon de la lletra E de la resolució primera de la Resolució de 21 de gener de 2000, que queda com segueix:
  
"S'exceptua, així mateix, del que disposa el paràgraf anterior la formalització d'aquells ingressos que es relacionen tot seguit, que escaurà als titulars de les direccions territorials, en l'àmbit de les respectives atribucions:
  
a) Els preus públics abonats pels usuaris de centres públics gestionats en règim de concessió administrativa o de concert.
  
b) Els reintegraments de nòmina del personal de les direccions territorials i dels centres que en depenen".